આ બાબતે નામ ન આપવાની શરતે એક સ્થાનિક રહેવાસીએ મિડ-ડે LOCALને જણાવ્યું હતું કે ‘આ ગ્રાઉન્ડની સામે જ સ્કૂલનું પરિસર અને રહેણાક વિસ્તાર આવેલા છે. અહીં મુશળધાર વરસાદમાં ગ્રાઉન્ડમાં પાણી જમા થઈ જાય છે, જેના કારણે બાળકોની ઍક્ટિવિટી પણ બંધ થઈ જાય છે અને અમારા જેવા નાગરિકો જે આ ગ્રાઉન્ડનો વૉકિંગ માટે ઉપયોગ કરે છે એના પર પણ રોક લાગી જાય છે. આના કારણે આ વિસ્તારમાં મચ્છરોનો ઉપદ્રવ પણ ઘણો વધી ગયો છે જેથી લોકોમાં ડેન્ગી, મલેરિયા, ટાઇફૉઇડ ફેલાવાનો ભય પ્રસયોર્ છે. સુધરાઈ પાણીના નિકાલ માટે પમ્પની તો વ્યવસ્થા નથી કરતી, પરંતુ આ ભરાયેલા પાણીને કારણે કોઈ રોગચાળો ન ફેલાય એ માટે કોઈ નક્કર પગલાં પણ ભરતી નથી. આથી અમે લોકો તકલીફ વેઠી રહ્યા છીએ. પૈસા ઉડાવવામાં માહેર સુધરાઈ પૈસાનું પાણી કરી રહી છે. સુધરાઈના અધિકારીઓ અને કૉન્ટ્રૅક્ટરો વચ્ચે મિલીભગત હોય એમ લાગે છે અને એ બહાને અધિકારીઓ પોતાની તિજોરી તગડી કરી રહ્યા છે અને લોકો પિસાઈ રહ્યા છે. સુધરાઈ આ સમસ્યાનો જલદી નિવેડો લાવીને આ સમસ્યામાંથી મુક્તિ અપાવે તો એ અમારા પરનો ઉપકાર લેખાશે.’